b'\n_START_ARTICLE_\nAndr\xc3\xa9 Maginot\n_START_PARAGRAPH_\nAndr\xc3\xa9 Maginot (17. helmikuuta 1877 Pariisi \xe2\x80\x93 7. tammikuuta 1932 Pariisi) oli ranskalainen poliitikko, jonka aloitteesta Ranskan it\xc3\xa4rajan suojaksi rakennettiin 1930-luvulla Maginot-linjana tunnettu linnoitusketju._NEWLINE_Maginot oli alkujaan valtion virkamies. H\xc3\xa4net valittiin vuonna 1910 parlamentin edustajainkamariin, jonka j\xc3\xa4senen\xc3\xa4 h\xc3\xa4n oli kuolemaansa asti. H\xc3\xa4nest\xc3\xa4 tuli 1913 sotaministeri\xc3\xb6n alivaltiosihteeri. Ensimm\xc3\xa4isen maailmansodan puhjettua h\xc3\xa4n liittyi Ranskan armeijaan sotamiehen\xc3\xa4, mutta haavoittui jo sodan alkuvaiheessa marraskuussa 1914 ja rampautui elini\xc3\xa4ksi. Sotilasuransa j\xc3\xa4\xc3\xa4ty\xc3\xa4 n\xc3\xa4in lyhyeksi Maginot palasi politiikkaan jo vuonna 1915. H\xc3\xa4n sai kuitenkin sotilaallisista ansioistaan M\xc3\xa9daille militairen ja vuonna 1919 h\xc3\xa4nest\xc3\xa4 tehtiin Kunnialegioonan ritari. H\xc3\xa4nen sotilasarvokseen j\xc3\xa4i kersantti._NEWLINE_Maginot toimi Ranskan siirtomaaministerin\xc3\xa4 1917 ja 1928\xe2\x80\x931929, el\xc3\xa4keministerin\xc3\xa4 1920\xe2\x80\x931922 sek\xc3\xa4 sotaministerin\xc3\xa4 1922\xe2\x80\x931924 ja 1929\xe2\x80\x931932. H\xc3\xa4n j\xc3\xa4rjesteli muun muassa sotaleskien ja -orpojen el\xc3\xa4kkeit\xc3\xa4 sek\xc3\xa4 sotainvalidien etuisuuksia. H\xc3\xa4n sai my\xc3\xb6s sytytt\xc3\xa4\xc3\xa4 ikuisen tulen Pariisin Riemukaaren alla olevalle tuntemattoman sotilaan haudalle marraskuussa 1923. Maginot vaati toistuvasti, ett\xc3\xa4 Saksan sotilaallisen uhan vuoksi Ranskan olisi rakennettava it\xc3\xa4rajalleen puolustuslinnoitusten ketju. H\xc3\xa4n sai tahtonsa l\xc3\xa4pi toisen sotaministerikautensa aikana vuonna 1929, jolloin Maginot-linjaksi kutsutun suuren linnoitusketjun rakennusty\xc3\xb6t aloitettiin. Ministerin\xc3\xa4 h\xc3\xa4n my\xc3\xb6s uudisti Ranskan armeijan organisaation. Maginot kuoli tammikuussa 1932 vain 54-vuotiaana lavantautiiin, eik\xc3\xa4 siten ehtinyt n\xc3\xa4hd\xc3\xa4 vuonna 1938 valmistunutta Maginot-linjaa valmiina.'